Libië kan Bafana laat bontstaan | Netwerk24
29 Augustus 2018 20:15
Suid-Afrika durf Libië nie onderskat in dié spanne se geskiedkundige eerste sokkerwedstryd nie, sê Bafana Bafana se afrigter, Stuart Baxter.
Keagan Dolly is een van Bafana Bafana se spelers wat sy brood en botter oorsee verdien. Foto: Gallo Images
Dié twee spanne is volgende Saterdag in Durban in ’n kwalifiseringswedstryd vir die toernooi om die Afrikabeker slaags.
Suid-Afrika, Libië, Nigerië en die Seychelle is die vier spanne wat sake in Groep E uitspook.
Die twee voorste spanne in elke groep sal kwalifiseer vir die toernooi om die Afrikabeker, wat volgende jaar in Junie en Julie in Kameroen gespeel word.
Baxter sal so gou as moontlik vir die skouspel wil kwalifiseer. Libië is tans die groepvoorloper nadat hy die Seychelle met 5-1 verslaan het.
Stuart Baxter, afrigter van Suid-Afrika se sokkerspan. Foto: Gallo Images
Bafana Bafana het Nigerië in hul eerste groepwedstryd in Uyo met 2-0 geklop.
Baxter waarsku dat hoewel Libië nie groot name in sy geledere het nie, sy afrigter (Adel Amrouche) baie tyd saam met sy spelers deurbring vanweë die oorlog wat daar woed.
“Hulle is omtrent heeltyd in ’n oefenkamp, wat hul afrigter baie tyd saam met hulle gee.
“Ek het gesien hoe hulle Marokko goed die skrik op die lyf gejaag het,” waarsku Baxter.
Marokko het vroeër vanjaar in die Wêreldbeker-toernooi in Rusland gespeel en ’n gelykop-uitslag teen Spanje behaal.
Bafana Bafana het vyf spelers wat in die buiteland speel in sy groep van 22 spelers, wat Sondag in Johannesburg saamtrek.
Hulle is Bongani Zungu (Amiens, Frankryk), Kamohelo Mokotjo (Brentford, Engeland), Keagan Dolly (Montpellier, Frankryk), Percy Tau (Royal Union, België) en Lebo Mothiba (Lille, Frankryk). – Sportredaksie, Safa.net
Suid-Afrika se groep:
Doelwagters: Itumeleng Khune (Kaizer Chiefs), Ronwen Williams (SuperSport United), Darren Keet (Wits). Verdedigers: Ramahlwe Mphahlele (Kaizer Chiefs), Motjeka Madisha (Mamelodi Sundowns), Siyanda Xulu (Maritzburg United), Innocent Maela (Orlando Pirates), Thulani Hlatshwayo, Sifiso Hlanti, Buhle Mkhwanazi (almal Wits). Middelveldspelers: Dean Furman, Teboho Mokoena (albei SuperSport United), Siphesihle Ndlovu (Maritzburg United), Hlompho Kekana, Sibusiso Vilakazi (Mamelodi Sundowns), Bongani Zungu (Amiens, Frankryk), Kamohelo Mokotjo (Brentford, Engeland)
Doelskieters: Themba Zwane (Mamelodi Sundowns), Keagan Dolly (Montpellier, France), Percy Tau (Royal Union, België), Lebo Mothiba (Lille, Frankryk), Bradley Grobler (SuperSport United).
Meer oor: Afrikabeker | Bafana Bafana | Sokker | Stuart Baxter